喜雨
作者：陸游
朝代：宋

paragraphs: 去年禹廟歸梅梁，今年黑虹見東方。
巫言當豐十二歲，父老相告喜欲狂。
插秧正得十日雨，高下到處水滿塘。
六月欲盡日杲杲，造物已命摧驕陽。
夕雲如豚渡河漢，占書共謂雨至祥。
南山雷車載膏澤，枕上忽送聲淋浪。
猛思濁酒大作社，更想紅稻初迎霜。
六十日白最先熟，食新且領晨炊香。